ORDE do 7 de febreiro de 2007 pola que se aproba definitivamente a modificación puntual número 10 do Plan Xeral de Ordenación Municipal do Concello de Poio (Pontevedra).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 01/03/2007

O Concello de Poio remite o proxecto de modificación puntual de referencia, solicitando a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro (en diante LOUG).
I. Antecedentes.
1. O Plan Xeral de Ordenación Municipal (PXOM) do Concello de Poio foi aprobado o 28-7-2000. Os terreos afectados pola modificación están clasificados como solo urbano non consolidado (polígono 7); neste ámbito aprobouse un estudo de detalle o 22-02-2005. O proxecto de compensación do polígono 7 foi aprobado por acordo municipal do 26-12-2005. Consta, así mesmo, un convenio urbanístico subscrito polo concello coa sociedade Fernández Gondar y CYP, S.L., aprobado por acordo municipal do 31-10-2006.
2. O proxecto non foi sometido a informe desta consellería previo á súa aprobación inicial por acollerse ao disposto no último parágrafo do artigo 93.4º da LOUG. O concello aprobou inicialmente o proxecto o 26-7-2005. Sometido a información pública polo prazo dun mes por medio de anuncios insertos nos xornais Diario de Pontevedra e Faro de Vigo do 14 e 15-9-2005, respectivamente, así como no DOG do 20-9-2005, non foron presentadas alegacións. Solicitado informe da Consellería de Medio Ambiente e Desenvolvemento Sostible por escrito do 14-9-2006, non consta que fose emitido. Tras iso,
a modificación foi aprobada provisionalmente polo concello o 31-10-2006.
3. Por afectar a espazos libres cualificados polo planeamento vixente, o proxecto foi sometido á Comisión Superior de Urbanismo de Galicia (artigo 94.4º da LOUG), que na súa sesión do 26-1-2007 emitiu informe favorable.
II. Consideracións e fundamentación.
II.1. Consonte o informe-proposta que elevou a Dirección Xeral de Urbanismo con data do 6-2-2007, e en relación coas cuestións ás que se refire o artigo 85.7º da LOUG, cómpre indicar o seguinte:
1. A modificación ten por finalidade alterar as cualificacións urbanísticas vixentes no ámbito do polígono 7, como consecuencia do convenio aprobado o 31-10-2006, en virtude do cal o concello adquire unha planta de edificación para destinala a gardaría infantil municipal.
Os cambios de cualificación consisten no destino a equipamento público (gardaría) dunha superficie actualmente cualificada como praza pública, que pasaría a vincular a nova gardaría e outra parcela dotacional denominada Casa de Rivas; por outra banda, aféctase outra parte desta praza pública para o seu destino a rampla de acceso ao soto-aparcadoiro da edificación en que se sitúa a nova gardaría.
2. As razóns recollidas no documento para xustificar a modificación, baséanse en que se trata dunha actuación de evidente interese público encamiñada a dar resposta ás demandas educativas e, como xa antes quedou sinalado, a paliar o déficit de gardarías infantís de titularidade municipal. Estas razóns atópanse entre as que expresa o artigo 94.1º da LOUG.
3. A Comisión Superior de Urbanismo de Galicia emitiu o 26-1-2007 informe favorable para os efectos previstos no artigo 94.4º da LOUG. No demais, non se apreciou ningún impedimento para a aprobación definitiva da modificación.
II.2. De conformidade cos artigos 89 e 93.4º da LOUG, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro, aprobar definitivamente a modificación puntual nº 10 do plan xeral de ordenación municipal do Concello de Poio (Pontevedra).
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 7 de febreiro de 2007.
María José Caride Estévez
Conselleira de Política Territorial, Obras Públicas
e Transportes